একনাগাড়ে বরফ পড়ে চলেছে আর রাস্তাঘাট ক্রমে সাদা হয়ে যাচ্ছে। কোথাও কিচ্ছু চোখে পড়ছে না। সব শুনশান। কোনওরকমে এগোতে এগোতে শেষে রাস্তা গুলিয়ে গেল। বিকেভঞ্জন হয়ে সান্দাকফুর দিকে না গিয়ে আমরা ঢুকে পড়লাম নেপালের মধ্যে। বোঝার কোনও উপায় ছিল না। ঘণ্টা দু’য়েক যাবার পর উল্টো দিক থেকে আসা একটা গ্রাম্য লোক আমাদের পথ দেখিয়ে বিকেভঞ্জন পৌঁছে দিল। সে দিন আর সান্দাকফু যাবার প্রশ্নই নেই। বরফ সমানে পড়েই চলেছে, সেই সঙ্গে শুরু হয়েছে তুমুল ঝড়। আমরা ভিজে একেবারে চুপচুপে। আজকের মতো বিকেভঞ্জনেই থেকে যেতে হবে। অনেক কষ্টে আশ্রয় জুটল এক চাষির ঝুপড়িতে। গরিবগুর্বো লোক হলেও আমাদের কিন্তু জামাই আদর করে রেখেছিল। পরদিন অবধি গরম গরম দুধ থেকে শুরু করে রাতে শুতে যাবার আগে দু’গ্লাস করে ব্রান্ডি। রাতেই বরফ পড়া থেমে গিয়েছিল। সকালে দেখলাম আকাশটাও একটু পরিষ্কার হয়েছে। চটপট বেরিয়ে পড়লাম। সান্দাকফু বড় জোর ঘণ্টা দেড়েকের পথ। কিন্তু রাস্তা বলে তখন তো কিছুই নেই। শুধু হাঁটু অবধি ডুবে যাওয়া বরফ। কী ভাগ্যি! গাইড হিসেবে এক জন ছোকরা সঙ্গে ছিল। ওরই মধ্যে ক্যামেরা বার করে রাজার ছবি তোলার বহর দেখে সবার হাসি পেয়ে গেল।